ซิตี้แบงก์ลุยชวนเศรษฐีไทยลงทุนหุ้นนอก
คนมีเงินเฮ ซิตี้แบงก์เปิดให้รายย่อยซื้อขายกองทุนรวมต่างประเทศ ประเดิม 19 กองทุนทั่วโลก
25 ก.พ. 2559

คนมีเงินเฮ ซิตี้แบงก์เปิดให้รายย่อยซื้อขายกองทุนรวมต่างประเทศ ประเดิม 19 กองทุนทั่วโลก
นางวีระอนงค์ จิระนคร ภู่ตระกูล รองกรรมการผู้จัดการใหญ่ สายงานบุคคลธนกิจ ธนาคารซิตี้แบงก์ เปิดเผยว่า ธนาคารเปิดตัวบริการซื้อขายกองทุนรวมต่างประเทศเป็นครั้งแรกในไทย เพิ่มทางเลือกให้ลูกค้ารายย่อยลงทุนตรงในกองต่างประเทศ 19 กองทุน ที่เป็นกองทุนหลากหลายทั่วโลกและหลายสกุลเงิน
ทั้งนี้ ได้ร่วมกับตัวแทนบริษัทหลักทรัพย์จัดการกองทุนรวม 5 ราย ได้แก่ แบล็คร็อค, อินเวสโก, เจพีมอร์แกน, แอสเสท แมเนจเมนท์ ชโรเดอร์ และยูบีเอส โกลบอล แอสเสท แมเนจเมนท์
"เมื่อโอกาสเปิดจากการผ่อนคลายกฎของ ธปท. และ ก.ล.ต. สนับสนุนเงินออกไปลงทุน ธนาคารจึงสามารถมีผลิตภัณฑ์ออกมานำเสนอให้กลุ่มที่มีเงินออมได้มากขึ้น ซึ่งคาดหวังว่าจะเพิ่มสัดส่วนลูกค้าซิตี้โกลด์ให้มีพอร์ตลงทุนได้มากขึ้น" นาง วีระอนงค์ กล่าว
สำหรับกลุ่มเป้าหมายที่จะไปลงทุนต่างประเทศ คือ ลูกค้ามั่งคั่งระดับซิตี้ โกลด์ ที่มีสินทรัพย์ภายใต้การบริหารจัดการ 3 ล้านบาทขึ้นไป ปัจจุบันซิตี้แบงก์มีลูกค้ากลุ่มนี้อยู่ 1 หมื่นราย